《谢张朝用送沙梨》
明代·袁衷

黄图张公有佳实，大谷离离赤如日。含消何用汉园苏，海内一株世稀得。

摘来寄我一百枚，悚然受之畅胸臆。燕寝凝香清坐馀，剖试细啖甜如蜜。

席珍信是百果宗，宁数可交崧舫栗。梁侯稀柿誇罕论，安期瓜枣称神物。

我今获此胜道游，浪道南方有三尺。长歌寄谢情无穷，何日洛亭纪君德。

作者简介：广东东莞人，字秉忠。正统六年举人。长于诗文。授户部主事，历知梧州、平乐、永州诸府，称廉明。有《竹庭稿》。